মোদীর সার্জিক্যাল স্ট্রাইকের ধাক্কায় বেহাল সোনাপট্টি। ভরা বিয়ের মরশুমেও মাছি তাড়াচ্ছেন দোকানিরা। গত কয়েকদিনে ব্যবসা কমেছে আশি শতাংশ। দৈনিক দোকান চালানোর খরচটুকুও উঠছে না।
 ওয়েব ডেস্ক: মোদীর সার্জিক্যাল স্ট্রাইকের ধাক্কায় বেহাল সোনাপট্টি। ভরা বিয়ের মরশুমেও মাছি তাড়াচ্ছেন দোকানিরা। গত কয়েকদিনে ব্যবসা কমেছে আশি শতাংশ। দৈনিক দোকান চালানোর খরচটুকুও উঠছে না। বউবাজারের সোনাপট্টি। ক্রেতার অভাবে মাছি ব্যবসায়ীদের মাছি তাড়ানোর অবস্থা। কে বলবে সোমবার থেকে শুরু বিয়ের মরসুম?  বিয়েতে সোনা মাস্ট। যার যেমন সাধ্য, সেটুকু সোনা দিয়েই কনেকে সাজিয়ে দেওয়া। কিন্তু, মোদীর সার্জিকাল স্ট্রাইকের ধাক্কা সোনার গয়নার বাজারেও। বউবাজারের সোনাপট্টি। রাস্তার দুধারে ছোট মাঝারি মিলিয়ে ৩৬০-বেশি সোনার দোকান। নোট বাতিলের ধাক্কায় লাটে উঠেছে ব্যবসা। বাজারে নগদের জোগান নেই।  মানুষের হাতে নেই খুচরো টাকা। ভরা বিয়ের মরশুমেও তাই বিক্রিবাটা নেই। তুরুপের তাস হতে পারত ক্রেডিট বা ডেবিট কার্ড। কিন্তু, সেখানেও সমস্যা। ক্রেডিট কার্ডের ডিউ ডেট  সামনে থাকায় অনেকে কার্ডে মোটা অঙ্কের গয়না কেনার রিস্ক নিচ্ছেন না। একইসমস্যা ডেবিট কার্ডেও। ক্রেতা চেকে পেমেন্ট করলে তা ভাঙানোর আগে গয়না ডেলিভারি দিতে ভরসা পাচ্ছেন না দোকানিরা। আগেভাগে যাঁরা অর্ডার দিয়ে রেখেছেন, তাঁরাও পিছিয়ে যাচ্ছেন। বাকি খরচ সামাল দিতে কাটছাঁট করছেন সোনার বাজেটে। এমনিতে ব্যবসা তলানি। গোদের ওপর বিষফোঁড়া ভ্যাট, ইনকাম ট্যাক্স, কাস্টমসের হানা। বেআইনি লেনদেন ধরতে প্রায়ই হানা দিচ্ছেন সরকারি আধিকারিকরা। বাজারে ছড়াচ্ছে আতঙ্ক। পরিস্থিতি এতটাই করুণ, কর্মচারীদের টিফিন, যাতায়াতের টাকাটুকুও দিতেও হিমসিম খেতে হচ্ছে।